Title: Informácia zo zasadnutia Rady pre všeobecné záležitosti a vonkajšie vzťahy EÚ, Brusel, 15
Author: user
Last saved by: MZV SR
Company: none

Informácia zo zasadnutia Rady pre všeobecné záležitosti a vonkajšie vzťahy Európskej únie (GAERC), Luxemburg, 16.-17.10.2006 

V dňoch 16. - 17. októbra 2006 sa v Luxemburgu uskutočnilo zasadnutie Rady pre všeobecné záležitosti a vonkajšie vzťahy EÚ (GAERC). Delegáciu SR viedol 17.10.2006 minister zahraničných vecí   J. Kubiš, na rozvojovej časti agendy v pondelok 16.10.2006 stály predstaviteľ SR pri EÚ veľvyslanec M.Šefčovič. Závery z rokovania Rady sú dostupné v elektronickej forme na adrese: www.europa.eu.

Časť všeobecné záležitosti

Rada EÚ privítala hodnotiacu správu Európskej komisie, ktorá konštatovala, že Bulharsko a Rumunsko budú schopné prevziať práva a povinnosti plynúce z členstva v Európskej únii v stanovenom termíne 1. januára 2007. Rada ocenila reformy, ktoré obidve krajiny realizujú a vyzvala ich dokončiť posledné prípravy súvisiace s členstvom v EÚ. Slovensko privítalo pripravenosť Bulharska a Rumunska pristúpiť k EÚ a informovalo o rozhodnutí otvoriť slovenský pracovný trh pre tieto dve krajiny od 1.1.2007. Dôvodmi tohto rozhodnutia boli rovnosť všetkých členských krajín EÚ a plný prístup k slobodám vyplývajúcim z členstva v únii.

Rada EÚ schválila nariadenia, ktoré poskytujú právny základ na výdaje od 1.1.2007 v rámci novej finančnej perspektívy EÚ v dvoch kľúčových oblastiach vonkajších politík EÚ: finančný nástroj pre rozvojovú spoluprácu (takmer 17 mld. EUR na obdobie sedem rokov) a nástroj európskeho susedstva a partnerstva (11,1 mld. EUR).

Rada EÚ schválila podpis novej dohody so Spojenými štátmi americkými o údajoch týkajúcich sa zoznamov cestujúcich (passenger name record  - PNR), ktoré sú spracovávané a poskytované leteckými spoločnosťami. Cieľom predmetnej dohody je prevencia a boj proti terorizmu a závažným trestným činom a zároveň, v súlade s európskymi štandardmi v oblasti základných práv a súkromia, zabezpečenie náležitej úrovne ochrany osobných údajov cestujúcich.

Rada EÚ schválila správu EÚ o dodržiavaní ľudských práv za rok 2006.

Časť vonkajšie vzťahy

Rada EÚ venovala mimoriadnu pozornosť problematike obchodu a rozvojovej agendy a schválila záväzok, v súlade s ktorým bude EÚ poskytovať 2 mld. EUR ročne na dotácie na podporu zahraničného obchodu, bez ohľadu na výsledky dosiahnuté v rámci rokovaní Svetovej obchodnej organizácie (WTO). Cieľom je podporiť kapacity rozvojových krajín vo využívaní nových obchodných príležitostí. Odsúhlasená suma je navŕšením finančného rámca 22,7 mld. EUR, ktorý už bol Radou odsúhlasený pre Európsky rozvojový fond na obdobie 2008-2013. Rada EÚ schválila vyčlenenie podstatnej časti z vyššie uvedeného záväzku na podporu dohôd o hospodárskej spolupráci, ktoré sú v súčasnosti predmetom rokovaní s krajinami Afriky, Karibiku a Tichomoria (tzv. "ACP countries"). Rada EÚ zároveň prerokovala ďalšie otázky spojené s efektivitou rozvojovej pomoci a prijala príslušné závery. Slovensko uvítalo zorganizovanie spoločného stretnutia ministrov obchodu a rozvojovej spolupráce a potvrdilo záujem na obnovení rokovaní WTO/DDA (rozvojová agenda z Doha); v prípade, ak by tieto neboli obnovené, je Slovensko pripravené podporiť aj špecifické riešenia mimo jedného komplexného balíka opatrení. EÚ by pri realizácii svojich spoločných obchodno-rozvojových cieľov mala úzko spolupracovať aj s inými medzinárodnými subjektami (Svetovou bankou - WB, Medzinárodným menovým fondom - MMF), čím by sa výsledný efekt pomoci znásobil.

V rámci zasadnutia Rady EÚ bola Európskou komisiou prezentovaná informácia o pokroku v implementácii Stratégie EÚ pre Afriku. Oficiálna správa bude predložená na zasadnutí Rady EÚ v decembri 2006. V rámci tzv. "afrického bloku" bola prerokovaná aktuálna situácia v Zimbabwe.

Rada EÚ prediskutovala problematiku Iránu: pokračovaním v aktivitách, ktoré súvisia s obohacovaním uránu, iránska strana spôsobila, že Únia nemá inú možnosť ako podporiť konzultácie týkajúce sa prijatia príslušných opatrení podľa článku 41 Charty OSN, v súlade s rezolúciou BR OSN č.1696. Rada EÚ však aj naďalej ponecháva "otvorené dvere" pre ďalšie rokovania.

Rada EÚ dôrazne odsúdila test jadrového zariadenia, o ktorom informovala Severná Kórea dňa 9. októbra 2006. Uskutočnený pokus predstavuje hrozbu nielen pre regionálnu stabilitu, ale aj pre svetový mier a bezpečnosť. Podľa stanoviska Rady bude EÚ plne implementovať ustanovenia relevantných rezolúcií BR OSN, najmä rezolúcií č.1718 a 1695.

Rada EÚ tlmočila vážne znepokojenie Únie nad ostatnou eskaláciou napätia vo vzťahoch medzi Gruzínskom a Ruskou federáciou. Rada zdôraznila nevyhnutnosť zmiernenia verejných vyhlásení a vyzvala obidve strany k obnoveniu štandardného diplomatického dialógu v záujme dosiahnutia normalizácie vzťahov. 

V nadväznosti na zasadnutie Trojky EÚ so Srbskom, ktoré sa uskutočnilo dňa 16.10.2006, Rada EÚ vyjadrila svoju pripravenosť pokračovať v posilnenom politickom dialógu so Srbskom v záujme podpory jeho európskeho smerovania, vrátane obnovenia rokovaní o Stabilizačnej a asociačnej dohode, akonáhle bude dosiahnutá plná spolupráca s Medzinárodným trestným tribunálom pre bývalú Juhosláviu (ICTY).

Slovensko podčiarklo význam praktických krokov vo vzťahu k Srbsku: uľahčenie vízového režimu je veľmi dôležité, vrátane uvoľnenia režimu pre študentov či mladých odborníkov, výšky platieb za víza a dĺžky platnosti udelených víz. Je potrebné urobiť maximum v týchto oblastiach praktickej spolupráce. V prípade istého uvoľnenia vízových reštrikcií zo strany EÚ bude posolstvo okamžité a veľmi jasné: EÚ nezatvára Srbsku svoje dvere. 

V rámci zasadnutia Rady EÚ sa uskutočnila substantívna diskusia k problematike Kosova. Rada EÚ vyzvala rokujúce strany ku konštruktívnej spolupráci so zvláštnym vyslancom GT OSN M.Ahtisaarim v záujme preklenutia rozdielov medzi ich aktuálnymi negociačnými pozíciami. Rada ich zároveň vyzvala k zdržaniu sa akýchkoľvek jednostranných alebo provokačných aktivít. V danom kontexte Rada EÚ zopakovala svoju plnú podporu M.Ahtisaarimu a jeho úsiliu pri realizácii politického procesu s cieľom určenia budúceho statusu Kosova. Rada privítala Ahtisaariho zámer pripraviť komplexný návrh riešenia, ktorý by slúžil ako základ pre dosiahnutie ďalšieho pokroku pri riešení problému Kosova.

Počas svojho luxemburského zasadnutia Rada EÚ zároveň schválila predĺženie mandátu civilno-vojenskej podpory EÚ pre mierovú misiu Africkej únie v sudánskom Darfure do konca roka 2006, ako aj mandát pre misiu "Rule of Law" v Iraku (EUJUST LEX) do konca roka 2007.